Domstolens kendelse (Niende Afdeling) af 5. maj 2021 –

CPAS de Liège

(Sag C-641/20) ( 1 )

»Præjudiciel forelæggelse – område med frihed, sikkerhed og retfærdighed – direktiv 2008/115/EF – tilbagesendelse af tredjelandsstatsborgere med ulovligt ophold – afgørelse om tilbagesendelse – sagsanlæg – foreløbig opholdsret og ret til social bistand under den periode, hvor sagen verserer«

1. Præjudicielle spørgsmål – besvarelse, der ikke giver anledning til nogen rimelig tvivl – besvarelse, der klart kan udledes af retspraksis – anvendelse af procesreglementets artikel 99 (Art. 267 TEUF; Domstolens procesreglement, art. 99) (jf. præmis 20 og 21)

2. Grænsekontrol, asyl og indvandring – indvandringspolitik – tilbagesendelse af tredjelandsstatsborgere med ulovligt ophold – direktiv 2008/115 – søgsmål til prøvelse af en afgørelse om tilbagesendelse – national ordning, hvorefter et søgsmål, der er anlagt til prøvelse af en sådan afgørelse, der er truffet over for en tredjelandsstatsborger, som lider af en alvorlig sygdom, som følge af fratagelsen af den pågældendes flygtningestatus, ikke tillægges opsættende virkning – fuldbyrdelse af nævnte afgørelse kan udsætte statsborgeren for en alvorlig risiko for alvorlig og uafvendelig forværring af den pågældendes helbred – ikke tilladt – manglende midlertidig opholdsret og dækning af denne tredjelandsstatsborgers grundlæggende behov frem til procedurens afslutning – ulovlighed – dette retsmiddels fuldt opsættende virkning ved en retsinstans – den nationale dommers forpligtelser – rækkevidde [Den Europæiske Unions charter om grundlæggende rettigheder, art. 19, stk. 2, og art. 47; Europa Parlamentets og Rådets forordning 2008/115, art. 3, stk. 4, 5 og 13, samt art. 14, stk. 1, litra b); Europa Parlamentets og Rådets direktiv 2011/95, art. 11] (jf. præmis 26-29 og 32 samt konkl.)

Konklusion

Artikel 5 og 13 i Europa-Parlamentets og Rådets direktiv 2008/115/EF af 16. december 2008 om fælles standarder og procedurer i medlemsstaterne for tilbagesendelse af tredjelandsstatsborgere med ulovligt ophold, sammenholdt med artikel 19, stk. 2, og artikel 47 i Den Europæiske Unions charter om grundlæggende rettigheder, samt det nævnte direktivs artikel 14, stk. 1, litra b), skal fortolkes således, at disse bestemmelser er til hinder for en national ordning, hvorefter et søgsmål, der er anlagt af en tredjelandsstatsborger til prøvelse af en afgørelse om tilbagesendelse – som omhandlet i nævnte direktivs artikel 3, nr. 4) – og som den pågældende har været genstand for som følge af den kompetente myndigheds fratagelse af hans flygtningestatus i henhold til artikel 11 i Europa-Parlamentets og Rådets direktiv 2011/95/EU af 13. december 2011 om fastsættelse af standarder for anerkendelse af tredjelandsstatsborgere eller statsløse som personer med international beskyttelse, for en ensartet status for flygtninge eller for personer, der er berettiget til subsidiær beskyttelse, og for indholdet af en sådan beskyttelse, ikke tillægges automatisk opsættende virkning, og hvorefter den pågældende ikke tilsvarende indrømmes en foreløbig opholdsret og sikres en dækning af sine grundlæggende behov, indtil der træffes afgørelse i det nævnte søgsmål, i det særlige tilfælde, hvor denne statsborger, der lider af en alvorlig sygdom, som følge af fuldbyrdelsen af denne afgørelse kan udsættes for en alvorlig risiko for en alvorlig og uafvendelig forværrelse af sin helbredstilstand. I denne forbindelse skal den nationale retsinstans, for hvilken der er indbragt en tvist, hvis udfald er knyttet til en eventuel udsættelse af virkningerne af en afgørelse om tilbagesendelse, lægge til grund, at det søgsmål, der er anlagt til prøvelse af denne afgørelse, har automatisk opsættende virkning, for så vidt som der under søgsmålet er fremført argumenter, der ikke synes at være åbenbart ugrundede, og hvorved det tilsigtes at godtgøre, at fuldbyrdelsen af denne afgørelse ville udsætte tredjelandsstatsborgeren for en alvorlig risiko for en alvorlig og uafvendelig forværrelse af sin helbredstilstand.

( 1 ) – EUT C 44 af 8.2.2021.